text: Uheldig Esbjerg-kant frygter lægens dom
  03 oktober 2013 kl. 22.41
  Emil Lyng er som minimum ude i to til fire uger, men han frygter, korsbåndet har taget skade.
  Det så alvorligt ud, da Esbjergs kantspiller Emil Lyng røg i græsset og måtte bæres fra banen, da esbjergenserne tabte 1-2 til Salzburg torsdag aften.
  Og den skadesplagede spiller kan da også indstille sig på en pause fra fodbold i den kommende tid.
  - Det er typisk mig, og det er til at brække sig over. Jeg vred voldsomt om på knæet. Det gør meget ondt, og jeg har fået at vide, at der i hvert fald er noget på inderste ledbånd.
  Hvis første diagnose viser sig rigtig, venter en pause på minimum to-fire uger, men efter kampen frygter Lyng selv, at det er gået endnu værre.
  - Lige da det skete, følte jeg, at det var slemt. Der følte jeg næsten, at det var noget med korsbåndet. Det brænder, og det er en meget speciel smerte, siger Emil Lyng.
  Nu skal han en af de nærmeste dage en tur i MR-skanneren for at få en afklaring på, om korsbåndet også er røget.
  I så fald er hele sæsonen ovre for den uheldige kantspiller, der har haft flere langvarige skader i sin karriere.
  Han kan se tilbage på en fuldstændig mislykket aften, hvor der heller ikke på den sportslige front var meget at glæde sig over.
  - Vi mødte et godt hold, der spillede hurtigt rundt om os. De lagde et andet tempo for dagen, end et superligahold ville gøre, og det blev vi nok lidt overraskede over, siger Emil Lyng.
  